U Poreču, 11. srpnja 2024.

-PRIOPĆENJE ZA MEDIJE

***POREČKO LJETO: Prva ovogodišnja šetnja s „La mulom de Parenzo“ oduševila sudionike***

I ovoga ljeta, u sklopu „Porečkog ljeta“ građani i turisti mogu uživati u besplatnim interpretativnim šetnjama kroz povijest, uz najpopularniju Porečanku iz pjesme „La mula de Parenzo“. Naime, riječ je o ponudi koju je prošle godine prvi puta organizirala Turistička zajednica grada Poreča, a koja je osmišljena s namjerom popularizacije [Centra za posjetitelje „La mula de Parenzo“](https://www.myporec.com/hr/otkrijte-porec/la-mula-de-parenzo/876) smještenog na Trgu slobode u Poreču i istoimene neslužbene himne grada. Prva ovogodišnja tura održana je danas, na zadovoljstvo tridesetak sudionika. Tura je odrađena na hrvatskom, njemačkom i talijanskom jeziku.

Tako se, uz interpretaciju glumačke družine iz Teatra Naranča, tridesetak sudionika pobliže upoznalo s pjesmom La mula de Parenzo, ali i sa zanimljivim događajima i osobama iz prošlosti Poreča unatrag stotinu i više godina. Praćeni notama pjesme na harmonici, sudionici su se tijekom šetnje zaustavili na raznim punktovima od Sjeverne kule, do Trga Marafor, Neptunovog hrama i nazad do Centra La mula de Parenzo. O povijesti su im pričali likovi poput prodavačice ribe, knjižničarke, pa čak i poznati američki pisac Ernest Hemingway. Sudionici su uživali u interaktivnoj šetnji i sa zanimanjem razgledali postav Centra u kojem ih je dočekala i poznata djevojka iz Poreča. Imali su priliku doznati tko je bila la mula de Parenzo, njenom značaju za grad i druge detalje iz povijesti Poreča s početka 20. stoljeća, razgledali fotografije, infografike, stare predmete, i zabavili se uz multimedijalna interaktivna pomagala.

Interpretativne šetnje održavat će se više puta kroz ljeto, a prijave su moguće na 451 293 ili lamuladeparenzo@myporec.com, a sljedeća je zakazana za četvrtak, 25. srpnja s početkom u 9 sati. Više detalja o turama La mula de Parenzo dostupni su na stranicama Turističke zajednice grada Poreča [www.myporec.com](https://www.myporec.com/hr/otkrijte-porec/mozaik/929).

*\*\*\*\*\*\*\*\*\*\*\*\*\*\*\*\*\*\*\*\**

*Molimo Vas da priopćenje objavite u Vašem mediju.*

TURISTIČKA ZAJEDNICA GRADA POREČA